Radio X (Basel)
Radio X isch e nitkommerzielle Radiosänder, wo mä drootloos z Basel und in de nööchere Agglomerazioonsgmäinde uf 94,5 MHz und z Lieschdl und dr Umgääbig uf 93,6 MHz, in meerere Kabelnetz in dr Nordwestschwiz und via Läivstriim cha empfoo.

Dr regulääri Sändbedriib vom Radio X het am 19. April 1998 aagfange. Sithäär bietet dr Radio X e 24-Stundebrogramm. Dr Sänder het meereri Redakzioone, wo äigeständig organisiert si, und mee as  200 eerenamtlige Mitarbäiter. En chliises Team wird zaalt und kümmeret sich um d Administrazioon, Akquisizioon, Praktikante, Projektbedröijig usw. Dr Sänder verstoot sich as Jugend- und Kultuursänder und isch as Stifdig organisiert.
As äinzigs Radio in dr Regioon sändet s au in fremde Sprooche. Reegelmäässig loose jeede Daag öbbe  50'000 Lüt zue.

S Radio X sändet e Brogramm mit mee as 4'000 Muusigdiddel us de verschidnigste Stilrichdige. Aktuelli Bidrääg, Veraastaltigskaländer, Kulturtipp, Spezialräije und s Bolitspeschl ergänze s dääglige Brogramm.

Früe am Oobe isch vom Määndig bis Fritig „d Wält z Basel“ z Gast uf Radio X: Die meersproochige Sändige si uf Änglisch, Italiänisch, Spanisch, Bortugiisisch, Türkisch, Kurdisch, Bosnisch, Kroatisch und Serbisch und biete Noochrichde, Muusig und Wüssenswärts. Vom nüüni z Oobe aa und am Wuchenänd scho früener wird Muusig gsändet. Die Muusigspeschels befasse sich mit Basler Interprete, mit Metal, Indie, Electronica, Drum'n'Bass, Reggae, Hip Hop, House und Trance.

S Radio X isch Mitgliid in dr Union vo de nit-kommerzorientierte Lokalradio (UNIKOM).

Es git käi organisatorischi Verbindig zum Radiosänder mit em gliiche Naame z Frankfurt am Main, wo äänlig usgrichdet isch.

Weblingg 
 Website vom Radio X

Fuessnoote 

Radio (Schwiiz)
Radio-X
Basler Medie
Undernääme z Basel
Stifdig